b"\n_START_ARTICLE_\nEstasyong daangbakal ng Buendia\n_START_SECTION_\nKasaysayan\n_START_PARAGRAPH_\nBinuksan ang estasyong Buendia noong Nobyembre 24, 1975 bilang bahagi ng Ikawalumpu't-tatlong Anibersaryo ng Pambansang Daambakal ng Pilipinas na nagkataon sa pagdodoble ng mga riles mula Paco hanggang Pasay Road. Ikinumpuni ang estasyon mula 1989 hanggang 1990 para sa serbisyo ng Metrotren Commuter._NEWLINE_Noong ginanap ang Proyektong Pag-uugnay ng Northrail-Southrail, itinaas ang mga plataporma ng estasyon kasama ang pagkukumpuni ng lugar ng estasyon at pormal nang binuksang muli ito noong Hulyo 14, 2009._NEWLINE_Noong ika-8 ng Setyembre 2017, isinara ang estasyon dahil sa maiikling platform na hindi magkasya ang mga tren na may apat hanggang limang bagon. Ang isang bagong estasyon (na tinawag na Dela Rosa) ay itinayo sa timog nito.\n_START_SECTION_\nMga kalapit na pook-palatandaan\n_START_PARAGRAPH_\nMalapit ang estasyon sa Cash and Carry Mall sa Barangay Palanan at sa isang SM Hypermarket sa kabilang dako ng South Luzon Expressway sa Barangay San Isidro. May-kalayuan mula sa estasyon ay ang Makati Cinema Square, Exportbank Plaza at ang mga pambansang mataas na paaralan ng San Antonio, Pio Del Pilar at San Isidro. Isang kumpol ng mga kondominyum ng Cityland ay matatagpuan din sa likod ng estasyon.\n_START_SECTION_\nMga kawing pantransportasyon\n_START_PARAGRAPH_\nMapupuntahan ang estasyong Buendia gamit ang mga dyipni at bus na dumadaan sa mga ruta ng Abenida Taft at South Luzon Expressway. Matatagpuan sa tapat ng estasyon sa kabilang gilid ng Abenida Gil Puyat ang isang terminal para sa mga sasakyang de-padyak ng San Antonio, habang ang mga sasakyang de-padyak ng Pio del Pilar naman ay nagbababa rin ng mga mananakay sa estasyon._NEWLINE_Matatagpuan ang estasyon sa pagitan ng Estasyong Buendia ng MRT na nasa sangandaan ng abenida at EDSA at ng Estasyong Gil Puyat ng LRT na nasa sangandaan ng abenida at Abenida Taft."